รถยนต์ไฟฟ้า กระทบอุตสาหกรรมรถยนต์ไทย อย่างไรบ้าง
หลังจากประเทศไทยเกิดวิกฤตค่าฝุ่นละอองเกินมาตรฐาน หลายฝ่ายที่เกี่ยวข้องได้มีการเสนอนโยบายเพื่อแก้ปัญหานี้ และหนึ่งในนโยบายที่ถูกพูดถึงมากสุดก็คือ การเปลี่ยนมาใช้ “รถยนต์ไฟฟ้า”  เพราะรถยนต์ชนิดนี้ไม่ได้เผาไหม้เชื้อเพลิงทำให้ไม่เกิดฝุ่นละออง และถ้าเราส่งเสริมให้ใช้พลังงานสะอาดในการผลิตไฟฟ้า ก็น่าจะถือว่าเป็นการแก้ปัญหานี้ได้ในระยะยาว  แต่ในมุมของธุรกิจ การเข้ามาของรถยนต์ไฟฟ้า จะทำให้อุตสาหกรรมรถยนต์ไทยต้องมีการปรับตัวครั้งใหญ่  เรื่องนี้เป็นอย่างไร ลงทุนแมนจะเล่าให้ฟัง
22 มี.ค. 2562

รถยนต์ไฟฟ้า กระทบอุตสาหกรรมรถยนต์ไทย อย่างไรบ้าง / โดย ลงทุนแมน
หลังจากประเทศไทยเกิดวิกฤตค่าฝุ่นละอองเกินมาตรฐาน
หลายฝ่ายที่เกี่ยวข้องได้มีการเสนอนโยบายเพื่อแก้ปัญหานี้
และหนึ่งในนโยบายที่ถูกพูดถึงมากสุดก็คือ
การเปลี่ยนมาใช้ “รถยนต์ไฟฟ้า”
เพราะรถยนต์ชนิดนี้ไม่ได้เผาไหม้เชื้อเพลิงทำให้ไม่เกิดฝุ่นละออง
และถ้าเราส่งเสริมให้ใช้พลังงานสะอาดในการผลิตไฟฟ้า
ก็น่าจะถือว่าเป็นการแก้ปัญหานี้ได้ในระยะยาว
แต่ในมุมของธุรกิจ
การเข้ามาของรถยนต์ไฟฟ้า
จะทำให้อุตสาหกรรมรถยนต์ไทยต้องมีการปรับตัวครั้งใหญ่
เรื่องนี้เป็นอย่างไร ลงทุนแมนจะเล่าให้ฟัง
คำถามแรกเริ่มจาก
สมมติว่าถ้าเราเปลี่ยนเป็นรถยนต์ไฟฟ้า
ชิ้นส่วนอะไรบ้างที่จะต้องหายไป?
เรื่องนี้สามารถแบ่งออกได้เป็น 2 กลุ่มใหญ่
กลุ่มแรก ชิ้นส่วนที่จะหายไป เช่น ส่วนประกอบเครื่องยนต์ ระบบส่งกำลัง หม้อน้ำ
กลุ่มที่สอง ชิ้นส่วนที่มีอยู่แต่ต้องได้รับการพัฒนาจึงสามารถนำมาใช้ต่อได้ เช่น ระบบเกียร์ ระบบเบรก ระบบปรับอากาศที่ใช้พลังงานไฟฟ้า
เรามาลองดูตัวอย่างของบริษัทที่จดทะเบียนในตลาดหลักทรัพย์ประเทศไทย
ซึ่งน่าจะได้รับผลกระทบจากการเปลี่ยนแปลงสู่อุตสาหกรรมรถยนต์ไฟฟ้ากัน
บริษัท อาปิโก ไฮเทค จำกัด (มหาชน) - AH
จะได้รับผลกระทบเล็กน้อยในส่วนของการผลิตถังน้ำมันพลาสติก
ปี 2017 รายได้ 17,844 ล้านบาท กำไร 1,299 ล้านบาท
มูลค่าบริษัทอยู่ที่ 6,097 ล้านบาท
บริษัท สมบูรณ์ แอ๊ดวานซ์ เทคโนโลยี จำกัด (มหาชน) - SAT
มีสายการผลิตบางส่วนที่เกี่ยวข้องกับเครื่องยนต์เช่น เพลาลูกเบี้ยว ท่อร่วมไอเสีย และฟลายวีล เป็นต้น
ปี 2017 รายได้ 8,396 ล้านบาท กำไร 916 ล้านบาท
มูลค่าบริษัทอยู่ที่ 7,611 ล้านบาท
บริษัท พี.ซี.เอส.แมชีน กรุ๊ปโฮลดิ้ง จำกัด (มหาชน) - PCSGH
เป็นผู้ผลิตชิ้นส่วนเครื่องยนต์ให้บริษัทรถยนต์ญี่ปุ่นหลายราย ซึ่งมีฐานการผลิตอยู่ในประเทศไทย
ปี 2017 รายได้ 5,699 ล้านบาท กำไร 341 ล้านบาท
มูลค่าบริษัทอยู่ที่ 10,294 ล้านบาท
อย่างไรก็ตาม บริษัทผู้ผลิตชิ้นส่วนรถยนต์ทั้งสามรายก็ได้มีการศึกษา
และเตรียมพร้อมสำหรับการเข้ามาของรถยนต์ไฟฟ้าในอนาคตตลอดระยะเวลาหลายปีที่ผ่านมา
ทีนี้เรามาดูตัวอย่างของบริษัทที่ไม่ได้รับผลกระทบกันบ้าง
บริษัท ไทยสแตนเลย์การไฟฟ้า จำกัด (มหาชน) - STANLY
ผู้ผลิตอุปกรณ์ส่องสว่างยานยนต์ ได้แก่ หลอดไฟ ชุดโคมไฟ และแม่พิมพ์
เพราะไม่ว่ารถจะใช้พลังงานอะไร รถก็ต้องมีหลอดไฟอยู่ดี
ปี 2017 รายได้ 11,299 ล้านบาท กำไร 1,436 ล้านบาท
มูลค่าบริษัทอยู่ที่ 17,394 ล้านบาท
บริษัท อินเตอร์ไฮด์ จำกัด (มหาชน) - IHL
ผู้ประกอบธุรกิจผลิตและจำหน่ายหนังสำหรับเบาะรถยนต์
เพราะไม่ว่ารถจะใช้พลังงานอะไร รถก็ต้องมีเบาะนั่งอยู่ดี
ปี 2017 รายได้ 2,405 ล้านบาท กำไร 293 ล้านบาท
มูลค่าบริษัทอยู่ที่ 4,290 ล้านบาท
บริษัท อีโนเว รับเบอร์ (ประเทศไทย) จำกัด (มหาชน) - IRC
ผู้ผลิตผลิตภัณฑ์ยางอีลาสโตเมอร์ เพื่อใช้ในอุตสาหกรรมยานยนต์และอุตสาหกรรมอื่นๆ และธุรกิจด้านการผลิตยางนอก-ยางในของรถจักรยานยนต์
เพราะไม่ว่ารถจะใช้พลังงานอะไร รถก็ต้องมียางอยู่ดี
ปี 2017 รายได้ 5,331 ล้านบาท กำไร 424 ล้านบาท
มูลค่าบริษัทอยู่ที่ 3,760 ล้านบาท
มาถึงตรงนี้แล้ว เราจะเห็นว่าจริงๆ แล้วการเข้ามาของรถยนต์ไฟฟ้า
อาจจะไม่ได้กระทบกับบริษัทยานยนต์ของไทยเท่าไรนัก
แล้วที่สำคัญเรื่องนี้อาจจะกลายเป็นโอกาสให้กับผู้ประกอบการอีกด้วย
ถ้าเราไปดูมูลค่าของตลาดรถยนต์ไฟฟ้าของโลกในช่วงที่ผ่านมา
ปี 2016 อยู่ที่ 3.4 ล้านล้านบาท
ปี 2017 อยู่ที่ 3.8 ล้านล้านบาท
และคาดว่าภายในปี 2025 จะอยู่ที่ 18 ล้านล้านบาท
เราจะเห็นว่ามูลค่าของตลาดนี้เติบโตขึ้นอย่างก้าวกระโดด
แปลว่าถ้าประเทศไทยมีการส่งเสริมอุตสาหกรรมรถยนต์ไฟฟ้าเพิ่มขึ้น
ผู้ประกอบการก็จะมีโอกาสเข้าเป็นส่วนหนึ่งของเม็ดเงินในการเติบโตนี้เช่นกัน
แต่อย่างไรก็ตาม ธุรกิจที่เกี่ยวกับอะไหล่รถยนต์หรืออู่ซ่อมรถ อาจจะต้องปรับตัวกับเรื่องนี้
เพราะการเข้ามาของรถยนต์ไฟฟ้าอาจส่งผลกระทบต่อธุรกิจได้
เนื่องจากเดิมเครื่องยนต์ที่เราใช้กันในขณะนี้มักจะมีการเปลี่ยนอะไหล่ หรือซ่อมบำรุงอยู่บ่อยครั้ง
แต่ในรถยนต์ไฟฟ้า อุปกรณ์หลักที่สำคัญสำหรับเครื่องยนต์จะเหลือเพียงแค่ แบตเตอรี่และมอเตอร์
ปิดท้ายด้วยข้อมูลที่น่าสนใจ..
รู้หรือไม่ว่า
ไทยซัมมิท กรุ๊ป ซึ่งเป็นผู้ประกอบการชิ้นส่วนรถยนต์รายใหญ่ของไทย
ปี 2017 มีรายได้ 79,800 ล้านบาท กำไร 5,980 ล้านบาท
ซึ่งมากกว่ากำไรทั้งหมดของบริษัทยานยนต์ ที่จดทะเบียนอยู่ในตลาดหลักทรัพย์ประเทศไทยรวมกัน..
----------------------
รู้ไหม TOYOTA กำลังบุกตลาดรถไฟฟ้า อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-